**ОТЧЕТЕН ДОКЛАД ЗА ДЕЙНОСТТА НА БПТА - 2024 г.**

Уважаеми колеги,

УС на БПТА е в края на своя 5-годишен мандат и настоящият отчет за дейността на Асоциацията ни през 2024 г. има за цел да направи равносметка не само на изминалата година, но и на целия 5-годишен период в който всички ние преживяхме и преодоляхме невероятни трудности заедно със своите сънародници и с всички свои колеги – танцови професионалисти у нас и по света. В областта на дейността ни този период се характеризира и с възникналите допълнителни към споменатите трудности, противоречия и проблеми между WDC и новосъздадената международна танцова организация по състезателни бални танци за професионалисти и аматьори – WDO. Както нееднократно съм ви информирал през изминалите години WDO успешно организира и провежда свои турнири и официални шампионати в редица държави в т.ч. и такива членуващи в WDC, в които участват значителен брой професионални и аматьорски танцови двойки, състезаващи се извън рамките на WDSF. За съжаление, с цел привличането на все повече участници в дейността си и разширяване на пазарния си дял за сметка на WDC, WDO прилага и някои безпринципни и непрофесионални подходи, като напр. свободно раздаване на професионални WDO съдийски лицензи на представители на всякакви танцови организации, без каквито и да е изисквания или изпитни процедури за проверка на нужните компетентности. Вече е очевидно, че този процес доведе не само до разцепване на семейството на танцьорите и танцовите учители, реализиращи дейността си извън рамките на WDSF, но и до дълбока криза в идентичността и стойностите на понятията „световен шампион“ за танцьори – аматьори и танцьори - професионалисти. Продължават бойкотите от танцьори и съдии на WDO на светая светих на състезателните ба;лни танци – Блякпулския Танцов Фестивал, провеждащ се с подкрепата на WDC, както и на официалните шампионати на WDC и WDC AL. Тези събития поставиха и пред БПТА нови предизвикателства и въпроси по отношение на перспективите ни за развитие като професионална танцова организация, основаваща своята дейност единствено и изцяло според нормите и регулациите на WDC. В тази връзка си заслужава да отбележа и факта, че сред водещите танцьори при професионалистите на WDO има български имена, което от една страна разбира се е повод за гордост, но от друга страна генерира и негласно негативно отношение на членовете на WDC към БПТА. Подобен процес на роене на воюващи помежду си федерации, претендиращи да представляват и управляват „спортните танци“ възникна и в международното поле на спорта, чрез създаването на нова, алтернативна на WDSF международна спортна федерация „Dance Heritage”, а в България и на нова, алтернативна на БФСТ спортна федерация по спортни танци - БФКСТ, която понастоящем е и лицензираната федерация от ММС. В тази изключително негативна както за развитието на състезателните бални танци, така и на спортните танци, особено за условията в Б-я среда е много трудно, но според мен крайно необходимо БПТА да направи отново необходимите според мен организационни стъпки за оздравяване на тази среда, като се опита да привлече всички желаещи инструктори и/или треньори по спортни танци работещи под една или друга форма у нас, както и техните танцьори и състезатели към обединяването им в Аматьорска Танцова Лига на БПТА, която да им даде възможност за алтернативно и свободно от тежките административни изисквания и ограничения в спорта, допълнително развитие на дейността им в полето на образованието и културата. С една добре структурирана и активна образователна, културна и състезателна дейност в областта на балните и др. стилове танци, без налагане на забрани и лишаване от право за паралелно участие и в дейностите на съществуващи у нас и по света различни други танцови организации и спортни федерации АТЛ на БПТА може да се превърне в един алтернативен и привлекателен дом за всички танцьори – аматьори в Б-я, които търсят своето развитие именно като танцьори (в истинския културен смисъл на тази дума), а не единствено и само като спортни танцьори-атлети. За целта дейността й ще бъде ориентирана към предлагане и гарантиране на професионално танцово обучение на танцьори-аматьори по стандартите на Световния Танцов Съвет, чрез международно признато сертифициране на танцовите им умения по т.н. „Медална система“ за обучение и участие в състезания, на чиято надеждна основа те ще могат адекватно и свободно да избират своя по нататъшен път за развитие и усъвършенстване в избраният от тях танцов стил, като участват в танцови състезания както на АТЛ на БПТА, така и на всяка друга национална и международна танцова или спортна организация развиваща този стил. Уверен съм, че на основата на богатия професионален опит и ноу-хау на нашите членове, международното ни признание като организация и най-вече проповядването и защитата на висок професионален морал и етика, БПТА може да се справи успешно с тази „невъзможна мисия“ за съществуващите в България условия и традиции в тази гранична област между културата и спорта. В тази връзка още в началото на мандата на настоящия УС, ОС на БПТА прие необходимите промени в Устава на БПТА, в който като помощни органи бяха въведени: Комисия за професионално обучение и квалификации (КПОК); Комисия за социално танцуване (КСТ); Професионална Танцова Лига (ПТЛ); Аматьорска Танцова Лига (АТЛ) и Съдийска Комисия (СК). През изминалите години УС трябваше да приеме необходимите устройствени правилници и да стартира дейността на гореспоменатите помощни органи. Същите бяха публикувани за обсъждане на сайта на БПТА и беше разработена и подготвена за осъществяване специализирана платформа за онлайн регистрация на танцьори-аматьори на него. Избухването на пандемията в началото на 2020 г. обаче доведе до загубата на инерция в работата ни, създадена от успешното провеждане на 5-те издания на СОДФ, като в резултат реализацията на тази платформа и стартирането и в Интернет бяха принудително отложени. За съжаление краят на пандемията съвпадна с предизвикания от Русия военен конфликт в Украйна, който доведе до развихрянето на нова остра социална, икономическа и финансова криза, чиито последствия не само не са приключили, но и се задълбочават. Всичко това обаче не би трябвало да ни накара да отпуснем безсилно ръце, а по-скоро да ни мотивира да се заемем с още по-голямо усърдие не само със собственото ни оцеляване като професионалисти в своята предметна област, но и с оцеляването на самата тази област – състезателните бални танци в Б-я. Ето защо предлагам на членовете на ОС да утвърдят проекта на УС на Програма за дейността на БПТА през 2025 г., в която е залегнало и стартиране на дейността на АТЛ на БПТА чрез създаването на интернет платформа на сайта на БПТА за онлайн регистрация на танцьори- аматьори в АТЛ на БПТА, на чиято основа да започне организиране и провеждане на съответните мероприятия за тяхното развитие като танцьори чрез „Медалната система“ обучение на БПТА и WDC сертифициране на танцовите им умения и като състезатели чрез организиране на национални и международни танцови фестивали, състезания за медалисти и шампионати на АТЛ на БПТА.

През 2024 г. редовните членове на БПТА са както следва: Златин Костов, Виктория Костова, Божидар Сисоев, Пламен Данаилов, Радостина Герова, Ивелина Жекова, Ирен Бекриева, Тихомир Тончев, Христина Семова, Николай Манолов, Павлина Вълчева, Ивайло Тончев, Красимир Ганчев, Митко Димитров, Ангел Вълчев, Ралица Величкова, Генади Петков, Цвета Атанасова, Стилиян Костов, Стефан Дончев, Росен Попов, Калоян Петков, Мариета Чалъкова (общо 23 члена). За съжаление макар и в качеството си на представители на Б-я и БПТА, половината от тях реализират успешно своята дейност в чужбина, използвайки ползотворно своята висока професионална квалификация, компетентност и умения за развитието на състезателните танци в страни, в които съществуват дългогодишни традиции и развит пазар на професионалните услуги в нашата сфера. От останалите ни членове само няколко развиват активно свои местни, частни танцови клубове или школи, които обаче нямат възможност да реализират в организирана среда образователната си, състезателна и търговска дейност на пазара на културно-развлекателните и социални услуги, тъй като за съжаление БПТА все още не може да им предложи такава. За това те нямат друг избор освен да се включват към вече утвърдената, нормативно регулирана и популяризирана като единствено възможна за развитието на тези танци у нас система на спорта. За мен никога не е имало и продължава да няма съмнение, че разрушаването на тази мисловна стена в съзнанието както на занимаващите се активно с тях състезатели и треньори, така и на техните любители в Б-я е възможно единствено чрез обединението на всички онези, които не са удовлетворени от развитието си (своето лично и на своите клубове и танцьори) и активните им съвместни действия по реализацията на споменатата по-горе алтернативна система за такова развитие доказала своята висока ефективност в редица държави с традиции в тази сфера. УС изключи Мартин Николов от БПТА поради неплащане на чл. внос за 2024 г. През годината бяха приети и следните нови членове, които настоящото ОС трябва да утвърди: Иван Терзиев, Стилиян Станев, Роси Михалева, Пепа Костадинова. Комисията по образованието и квалификацията на БПТА проведе един професионален WDC изпит –Associate Latin, за повишаване на квалификацията на наш член. За отбелязване е и фактът, че тази година България беше отново представена на официален шампионат на WDC, този път на Европейското първенство по ЛАТ, провело се през м. Април в гр. Кишинев, Молдова. Наши представители при танцовите двойки бяха Калоян Петков и Мариета Чалъкова от гр. София и Стилиян Станев и Роси Михалева от гр. Стара Загора.

През отчетната година се проведе само едно заседание на УС, на което бяха приети Правилниците на Съдийската Комисия на БПТА и АТЛ на БПТА, както и Състезателния Правилник на АТЛ на БПТА и правилата и формата за онлайн регистрация на танцьори-аматьори към АТЛ на БПТА. УС прие и проектите за Бюджет и Програма за дейността на БПТА за 2025 г., както и Дневния ред, датата, часа и мястото за провеждане на Редовното Отчетно-изборно събрание на БПТА. УС взе решение и за извършване на ъпгрейд на официалния сайт на БПТА с включване на онлайн платформа за стартиране на регистрация на танцьори-аматьори към АТЛ на БПТА през 2025 г. УС утвърди и направените административни разходи за поддържане на офиса на БПТА – абонаменти за антивирусна програма, домейни и хостинг на двата сайта на БПТА (bg-dance.com; sofiaopendancefestival.com) за 2025 г.

В заключение, ще изразя и своята надежда, че през новата 2025 г. всички ние ще бъдем здрави и със стремежи и възможности за положителни промени в живота ни както в професионален така и в личен план.

С уважение,

София,

20.12.2024 г. Златин Костов, Председател на УС на БПТА